Gru-vonds in verlate veldArgieffoto: Kent Williamson Die liggame van vier volwasse mans is Saterdag in die bosse by Coega, die Oos-Kaapse nywerheidsgebied net buite Port Elizabeth, deur twee veewagters gevind. Kapt. André Beetge, woordvoerder van die polisie, sê die wagters was glo op soek na hul vee toe hulle op die lyke afgekom het. Beetge sê die mans se liggame het reeds begin ontbind, maar die polisie vermoed in dié stadium dat dit die vier liggame is van die Oos-Kaapse mans wat vroeër vandeesweek uit New Brighton ontvoer is. ŉ Groep mans het dié vier mans na bewering met wapens tot in ŉ motor gedwing en toe met hulle weggejaag. Die vier mans was 21, 24, 26 en 30 jaar oud. “Die vier oorledenes se liggame moet nog deur hul naasbestaandes uitgeken word. Die oorsaak van hul dood sal eers deur middel van ŉ nadoodse ondersoek bepaal kan word, maar in dié stadium word daar vermoed dat hulle verwurg en met ŉ mes gesteek is,” sê hy. Enigeen met meer inligting word aangemoedig om ao. Robin Denston by 072 139 0241te bel.